Entre os zaguers anyos d'o decenio d'os cinquanta y dica entrau o decenio d'os sixanta, Isaac Asimov redució substancialment a suya producción de ficción y enfocó os suyos intreses enta os asayos. Entre O Sol Espullau de 1957 y Os Limites d'a Fundación de 1982, no publicó soque quatro novelas, dos d'as qualas fueron de misterio. En iste mesmo periodo, incrementó en gran mida a suya producción literaria en atras arias, escribindo quasi siempre sobre temas scientificos. O lanzamiento d'o Sputnik en 1957 dispertó l'intrés d'o publico sobre a sciencia, intrés que os editors d'Asimov le demandoron que cubrise con quanto material estase capaz d'escribir. A o mesmo tiempo, a revista mensual Magazine of Fantasy and Science Fiction le convidó a continar a suya habitual columna, que heba prencipiau en a ya zarrada revista bimestral d'o mesmo grupo, Venture Science Fiction, especializada en a divulgación scientifica, y le dio a Asimov una completa libertat pa publicar. A primera d'as contribucions a ista revista mensual F&SF amaneixió en noviembre de 1958 y continó dende alavez con atras 399 colaboracions, dica que o suyo estau de salut le privó de seguir. Istas columnas, coleccionadas periodicament en libros por o suyo prencipal editor, Doubleday, aduyoron a Asimov a creyar-se una reputación como gran divulgador de sciencia y, seguntes ell, estioron as solas obras de divulgación que escribió en as qualas no heba de suposar d'os suyos lectors una completa ignorancia en os temas discutius. A popularidat d'o suyo primer treballo de gran envergadura, la Guía d'a Sciencia pa l'Hombre Intelichent, tamién le permitió desfer-se de gran parte d'as suyas responsabilidatz academicas y convertir-se esencialment en escritor a tiempo completo.